“Dit kan beslis nie so aangaan nie! TLU SA daag die Regering, SAPD en NVG om binne die volgende maand 'n doeltreffende en werkbare oplossing te implementeer. Die fondament hiervan moet wees dat die wet doelgerig en dringend toegepas word. Dit is die SAPD se plig om wette soos die beskerming van eiendom, die bekamping van terrorisme, brandstigting, betreding, moord, verkragting, die aanhits van geweld pligsgetrou toe te pas. Die totale verval van wetsgehoorsaamheid in ons land kan nie langer met gevoude hande aanskou word nie. Daar moét eenvoudig opgetree word."
Hy het landbouers, swart en wit, sterk aangeraai om hulle veiligheid op te skerp en hulle plaaswerkers strategies in te sluit. "Dra u wapen, weet hoe dit werk, en gebruik dit waar nodig binne die wet om uself en u gesin se lewens te beskerm. As u nog nie deel van 'n Veiligheidstruktuur is nie, beveel ons aan om baie dringend daarby betrokke te raak."
TLU SA rig 'n uitnodiging aan alle landbouorganisasies, insetverskaffers, sekuriteitsmaatskappye en almal betrokke by Landelike veiligheid, om dringend saam te werk om druk op die regering en hulle strukture uit te oefen.
Geldenhuys het gevra dat landbou insetverskaffers ook finansieel tot TLU SA se sekuriteitsveldtogtoë bydra. "Sonder boere is daar nie kos op ons tafels nie, gaan u as insetverskaffer ook nie meer kan bestaan nie en gaan groot dele van die platteland totaal tot niet gaan. Dit is hoe ernstig die situasie is in die lig van die enorme groei in aanvalle en moorde tans. Dit terwyl groot dele van die land se boere onder ’n vernietigende droogte gebuk gaan en het hulle te kampe met deurlopende diefstal van landbouprodukte en vee. Die druk op ons finansies om op talle gebiede bystand te verleen is baie groot."